E L Ő T E R J E S Z T É S

**Szombathely Megyei Jogú Város közgyűlése Egészségügyi Szakmai Bizottságának 2018. április 25-i ülésére**

**Javaslat a Szombathelyi Egészségügyi és Kulturális GESZ Szervezeti és Működési Szabályzatának véleményezésére**

Az államháztartásról szóló 2011. évi CXCV. törvény (a továbbiakban: Áht.) 9. §-a alapján a költségvetési szerv szervezeti és működési szabályzatának jóváhagyása – ha törvény eltérően nem rendelkezik – az irányító szerv hatáskörébe tartozik.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendeletének 70. § (5) bekezdése arról rendelkezik, hogy azon költségvetési szervek esetén, ahol törvény a fenntartó hatáskörébe utalja szervezeti és működési szabályzat, vagy más intézményi működést szabályozó dokumentum elfogadását – a feladatkör szerint illetékes bizottság előzetes véleménye kikérését követően – a polgármester jogosult annak jóváhagyására.

A szervezeti és működési szabályzat a költségvetési szerv szervezetét, feladatai ellátásának részletes belső rendjét és módját állapítja meg.

A Szombathelyi Egészségügyi és Kulturális GESZ igazgatója az alábbi indokok alapján kéri az intézmény 2017. május 5. napjától hatályos SZMSZ módosításának véleményezését a bizottságtól:

**1./** Szombathely Megyei Jogú Város Közgyűlése a **227/2017. (IX.14.) Kgy. számú** határozatában a Szombathelyi Egészségügyi és Kulturális GESZ az EFOP-1.8.19-17 kódszámú „Az alapellátás és népegészségügy rendszerének átfogó fejlesztése – népegészségügy helyi kapacitás fejlesztése” c. pályázat benyújtásával egyetértett.

A Közgyűlés felhatalmazta a polgármestert, valamint a Szombathelyi Egészségügyi és Kulturális GESZ igazgatóját a pályázathoz kapcsolódó dokumentumok aláírására.

A Közgyűlés – nyertes pályázat esetén – kötelezettséget vállalt a projekthez kapcsolódó fenntartási kötelezettség teljesítésére.

Az Emberi Erőforrások Minisztériuma 2018. február 7. napján értesítette az intézményt, hogy 90.000.000,- Ft összegű támogatásra érdemesnek ítélte meg az „Egészségfejlesztési Iroda kialakítása a szombathelyi járásban” című pályázatot és a támogatási kérelmet.

Az EFOP-1.8.19-17-2017-00036 azonosítószámmal nyilvántartott Támogatási Szerződés hatályba lépésének napja 2018. április 6.

Fentiek alapján szükséges az Egészségfejlesztési Irodát - mint új szervezeti egységet - az intézmény a szervezeti ábrájában elhelyezni, továbbá szükséges az iroda feladatait, a tevékenység ellátásának humánerőforrás igényét és az iroda vezetőjének felelősség és feladatkörét a szabályzatban megjeleníteni.

**2./** Szombathely Megyei Jogú Város Közgyűlése a **242/2017. (IX.14.) Kgy. számú** határozatában a gazdasági szervezettel nem rendelkező költségvetési szervek és a gazdasági feladatellátásra kijelölt szervezetek közötti munkamegosztási megállapodások módosítását jóváhagyta. A gazdálkodási feladatkörben a GESZ-hez tartozó intézményekkel a megállapodások megkötésre kerültek és azok 2017. szeptember 15. napjától hatályba léptek. A munkamegosztási megállapodások változására tekintettel az SzMSz módosítása is szükségessé vált.

**3./** A Közgyűlés **338/2017. (XII.14.) Kgy.** számú határozata értelmében a Szombathely, Szent Márton utcai felnőtt és gyermek háziorvosi rendelőben 2018. március 1. napjától betegirányító rendszer kezdte meg a működését. A változás átvezetése a szabályzaton szükségessé vált.

**4./** Az SZMSZ további módosítását indokolja az intézmény működése tekintetében figyelembe vett jogszabályok aktualizálása, a területi védőnői szolgálatok feladatkörének aktualizálása, a vezetői hatás, felelősség és feladatkörök bővítése, módosítása és a gyakorlati munkához történő igazítása, továbbá az intézmény működését meghatározó belső normák aktualizálása.

A Szombathelyi Egészségügyi és Kulturális GESZ módosításokkal egységes szerkezetbe foglalt Szervezeti és Működési Szabályzata az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2018. április „ "

**/: Koczka Tibor: /**

**HATÁROZATI JAVASLAT**

**…/2018. (IV.25.) sz. ESzB. számú határozat**

1. Szombathely Megyei Jogú Város Közgyűlésének Egészségügyi Szakmai Bizottsága, Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendelete 70. § (5) bekezdése alapján a Szombathelyi Egészségügyi és Kulturális GESZ Szervezeti és Működési Szabályzatát az előterjesztés melléklete szerinti tartalommal jóváhagyásra javasolja a Polgármesternek.
2. A Bizottság felkéri a polgármestert az 1. pont szerinti dokumentum aláírására.

**Felelős:** Dr. Kecskés László, az Egészségügyi Szakmai Bizottság elnöke,

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály Vezetője)

**Határidő:** azonnal (az 1. pont vonatkozásában)

2018. május 15. (a 2. pont vonatkozásában)